               COMISIA EUROPEANĂ
            Bruxelles, 29.6.2016
            COM(2016) 431 final
            2016/0197(COD)
            Propunere de
            DECIZIE A PARLAMENTULUI EUROPEAN ŞI A CONSILIULUI
            de acordare a unei noi asistențe macrofinanciare pentru Regatul Hașemit al Iordaniei
            {SWD(2016) 213 final}

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               De la începutul anului 2011, economia Iordaniei a fost afectată semnificativ de tulburările regionale, în special din țările vecine Irak și Siria. Într-un context mondial defavorabil, instabilitatea regională a avut un puternic impact negativ asupra veniturilor externe și a exercitat o presiune asupra finanțelor publice. Scăderea turismului și a intrărilor de ISD, blocarea rutelor comerciale și perturbările repetate ale fluxului de gaze naturale din Egipt, care au obligat Iordania să înlocuiască importurile de gaze din Egipt cu combustibili mai scumpi pentru a produce energie electrică, au frânat creșterea și au afectat poziția externă și bugetară a Iordaniei. Conflictul din Siria a afectat Iordania nu numai prin perturbarea schimburilor comerciale cu și prin această țară, ci și prin intrarea unui flux de aproximativ 1,3 milioane de refugiați sirieni în Iordania, care au sporit presiunea asupra poziției bugetare, a serviciilor publice și a infrastructurii din Iordania.

               În 2012, Iordania și FMI au aprobat un prim program de ajustare, care a fost sprijinit de un acord stand-by pe trei ani în valoare de 2 miliarde USD. Acest program s-a încheiat cu succes în august 2015. Programul FMI a fost completat de o primă asistența macrofinanciară din partea Uniunii Europene (UE) în valoare de 180 de milioane EUR (AMF-I), care a fost adoptată de Parlamentul European și Consiliu în decembrie 2013 și a fost plătită în două tranșe, de 100 de milioane EUR și 80 de milioane EUR, în februarie 2015, respectiv în octombrie 2015.

               Deși țara a făcut progrese în materie de stabilizare macroeconomică și de reformă în cadrul primului program susținut de FMI, de UE și de alți donatori, persistența conflictelor din țările vecine, Siria și Irak, a continuat să perturbe comerțul exterior al Iordaniei și să submineze încrederea investitorilor și a turiștilor, iar situația economică s-a deteriorat din nou în 2015. În acest context, guvernul iordanian a solicitat un sprijin sporit din partea comunității internaționale pentru a face față consecințelor economice ale crizei din Siria, în special prezenței unui număr mare de refugiați sirieni în Iordania. În cadrul conferinței „Sprijin pentru Siria și pentru regiune”, care a avut loc la Londra la 4 februarie 2016, comunitatea internațională s-a angajat să acorde aproximativ 10 miliarde USD pentru a ajuta țările cele mai afectate de criza refugiaților sirieni. Din această sumă, UE a promis o sumă de 2,39 miliarde EUR în favoarea țărilor afectate de criza refugiaților sirieni, inclusiv un împrumut de 200 de milioane EUR pentru o a doua operațiune de asistență macrofinanciară pentru Iordania (AMF-II). La 3 martie 2016, prin intermediul unei scrisori din partea Ministerului pentru Planificare și Cooperare Internațională către comisarul pentru afaceri economice și financiare, impozitare și vamă, autoritățile iordaniene și-au oficializat noua cerere de asistență macrofinanciară din partea UE
                  1
               . Noua operațiune de AMF propusă va face parte din așa-numitul pact UE-Iordania (anexat la prioritățile parteneriatului UE-Iordania), un document discutat în prezent de UE și Iordania care ar urma să conțină angajamente precise ale ambelor părți (inclusiv asistența financiară din partea UE) menite să vină în sprijinul unei serii de priorități de politică.

               În același timp, Iordania și FMI negociază un nou acord financiar, care urmează să fie instituit în a doua jumătate a anului 2016. Acordul, care va lua probabil forma unui mecanism de finanțare extinsă (MFE), va sprijini un nou program economic cu o durată probabilă de 3 ani.

               În acest context și în conformitate cu angajamentul asumat în cadrul conferinței de la Londra, Comisia Europeană prezintă Parlamentului European și Consiliului o propunere de decizie privind acordarea unei noi asistențe macrofinanciare Iordaniei în valoare de până la 200 de milioane EUR, sub forma unor împrumuturi pe termen mediu. Suma propusă pare să fie justificată pe baza unei evaluări actualizate a nevoilor de finanțare externă ale țării, a nivelului programului preconizat al FMI, a considerentelor legate de repartizarea sarcinii și a marjei de manevră disponibile în bugetul UE.

               AMF propusă din partea UE ar ajuta Iordania să își acopere o parte din nevoile reziduale de finanțare externă pentru perioada 2016-2017, estimate la aproximativ 3,2 miliarde USD. Întrucât se intenționează ca asistența să fie direcționată către buget, noua asistență (ca și cea anterioară) ar ajuta totodată Iordania să acopere o parte din costurile bugetare legate de criza refugiaților sirieni.

                  După cum rezultă și din documentul de lucru al serviciilor Comisiei care însoțește prezenta propunere, Comisia consideră, bazându-se, în același timp, și pe evaluarea situației politice efectuată de Serviciul European de Acțiune Externă, că sunt îndeplinite condițiile politice și economice preliminare pentru operațiunea de AMF propusă.

               •Contextul general

               După o perioadă de creștere robustă, cu o rată medie de 6,5% în perioada 2000-2009, creșterea PIB-ului Iordaniei a scăzut la o medie de 2¾% în perioada 2011-2014. Deși creșterea s-a reluat, ajungând la 3,1% în 2014, intensificarea crizei siriene în 2015, prin efectele sale asupra comerțului, a turismului și a încrederii investitorilor, precum și încetinirea activității economice în țările din Consiliul de Cooperare al Golfului (CCG), care sunt parteneri comerciali majori pentru Iordania și totodată o importantă sursă de turism, remiteri și fluxuri financiare, au contribuit la o încetinire a ritmului de creștere, care a scăzut la 2,4% în 2015.

               Încetinirea activității economice a avut ca rezultat o creștere considerabilă a șomajului. După ce a scăzut de la 12,6% în 2013 la 11,9% în 2014, rata șomajului a crescut din nou până la 14,6% în primul trimestru al anului 2016. Rata șomajului rămâne deosebit de ridicată în rândul tinerilor și al femeilor (33%, respectiv 23,7% în primul trimestru al anului 2016).

               Prețurile de consum au scăzut cu 0,9% în 2015 (în condițiile în care inflația de bază era de circa 2%, aceasta reflectând însă parțial cererea din partea refugiaților sirieni), situație la care au contribuit scăderile semnificative ale prețurilor produselor alimentare și ale combustibilului. Se așteaptă ca inflația prețurilor de consum să se redreseze în acest an, pe măsură ce prețurile combustibililor se stabilizează sau cresc, dar se preconizează că ea va rămâne scăzută (între 1% și 1,5%). Ținând cont de această tendință de scădere a ratei inflației și de încetinirea creșterii, Banca Centrală a Iordaniei a redus rata de reescont de la 4,25% la începutul anului 2015 la 3,75% în iulie 2015.

               După o creștere a deficitului bugetar în perioada 2012-2013, Iordania a înregistrat progrese semnificative în ceea ce privește consolidarea bugetară, datorate în mare parte măsurilor de ajustare luate în contextul programului FMI (inclusiv introducerea unei noi legi privind impozitul pe venit în 2015) și scăderii prețului petrolului, care a permis reducerea semnificativă a pierderilor din exploatare ale NEPCO (compania națională de energie electrică) și a transferurilor statului către această companie. Prin urmare, soldul bugetar global, care include și transferurile către NEPCO și WAJ (autoritatea din domeniul apelor din Iordania), precum și granturi, a scăzut de la un nivel record de aproximativ 11% din PIB în 2013 la 3,5% din PIB în 2015.

               Îmbunătățirea poziției bugetare aferente este însă mai puțin substanțială dacă se ia în considerare deficitul primar al administrației centrale, cu excepția granturilor și a transferurile către NEPCO și WAJ. Această cifră s-a deteriorat în 2015 (atingând 5,2% din PIB) și rămâne cu mai mult de trei puncte procentuale din PIB peste cifra programată de FMI. Deficitul cumulat al administrației centrale și al NEPCO (care adaugă la deficitul primar menționat mai sus pierderile din exploatare ale NEPCO) se menține la peste 6% din PIB și este, de asemenea, cu mult peste ținta prevăzută în cadrul programului acordului stand-by cu FMI (3,5% din PIB).

               Fragilitatea persistentă a poziției bugetare a Iordaniei este, de asemenea, subliniată de faptul că țara continuă să fie foarte dependentă de granturi externe (care este de așteptat să rămână mai scăzute în anii următori, reflectând impactul scăderii prețului petrolului asupra finanțelor donatorilor CCG) și de riscul ca prețurile petrolului să se redreseze la un nivel mai ridicat decât se presupune în prezent. În plus, Iordania trebuie să suporte în continuare costul bugetar semnificativ legat de refugiații sirieni, care reflectă în principal creșterea cheltuielilor pentru subvenții, sănătate, educație și infrastructură. Potrivit autorităților iordaniene, costul cheltuielilor directe și indirecte legate de găzduirea refugiaților sirieni se ridică la aproximativ 6,6 miliarde USD de la începutul conflictului sirian.

               Datorită împrumuturilor substanțiale din partea donatorilor străini, precum și emiterii de obligațiuni internaționale, datoria publică brută a Iordaniei a crescut până la 93,4% din PIB la sfârșitul anului 2015, continuând tendința ascendentă observată începând cu 2008, când rata a fost de 60,2% din PIB. Dinamica datoriei publice este însă considerată sustenabilă de către FMI, cu condiția ca țara să continue ajustarea bugetară pe termen mediu și să primească granturi substanțiale din partea comunității internaționale.

               Deși, din 2013, Iordania a realizat o corecție semnificativă a deficitului de cont curent (datorită consolidării fiscale, scăderii prețului petrolului și trecerii la combustibili mai ieftini), deficitul rămâne foarte ridicat, atingând 11,7% din PIB în 2015. Escaladarea conflictelor din Siria și Irak în 2015 a avut efecte negative asupra exporturilor, a turismului și a încrederii investitorilor. Exporturile au scăzut cu 6,6% ca urmare a perturbării rutelor comerciale, în timp ce veniturile din turism au scăzut cu 7,1%, reflectând o importantă reducere a numărului de turiști, de la 4,1 milioane în 2014 la 3,7 milioane în 2015. Această situație a compensat parțial scăderea importurilor în contextul unei creșteri mai slabe și al prețurilor scăzute ale petrolului. Presiunile externe au continuat în primul trimestru al anului 2016, ceea ce a dus la o importantă creștere a deficitului comercial (13% pe bază anuală), reflectând noi reduceri ale exporturilor și ale veniturilor din turism. Deficitul de cont curent, excluzând granturile, ar urma să se mențină la aproximativ 10% din PIB în perioada 2016-2017 (sau aproximativ 6% din PIB, dacă se includ finanțările externe).

               Scăderea investițiilor străine directe, de la 1,8 miliarde USD în 2014 la aproximativ 1,2 miliarde USD în 2015, a creat presiuni suplimentare asupra poziției externe. În ciuda scăderii investițiilor străine directe (ISD), contul de capital și contul financiar au înregistrat intrări nete de 2,2 miliarde USD în 2015, comparativ cu intrările nete de 1,2 USD în 2014. Acest lucru a fost posibil prin emiterea, în luna iunie, a două euro-obligațiuni garantate de Trezoreria SUA pentru un total de 1,5 miliarde USD și prin emiterea, în luna noiembrie, a unei euro-obligațiuni negarantate în valoare de 500 de milioane USD.

               În martie 2016, rezervele internaționale nete se situau la un nivel confortabil de 13,4 miliarde USD, echivalentul a aproximativ 7 luni de importuri ale anului viitor. Dacă se include și aurul, rezervele internaționale se ridicau la aproximativ 15 miliarde USD.

               În contextul programelor de ajustare și de reformă sprijinite de FMI, Banca Mondială și prima operațiune de AMF a UE, care a fost finalizată în octombrie 2015, autoritățile iordaniene au înregistrat progrese semnificative într-o serie de domenii ale reformelor structurale. Este vorba, printre altele, de reforma subvențiilor pentru combustibili și introducerea unui sistem de transferuri de numerar compensatorii, de eforturile de a diversifica sursele de energie, de reforma fiscală și restructurarea cadrului de investiții. Cu toate acestea, țara se confruntă în continuare cu provocări importante în materie de reforme structurale. Baza de impozitare este în continuare limitată, inclusiv din cauza numeroaselor scutiri fiscale, și există încă posibilități de consolidare a administrației fiscale și de continuare a reformei sistemului de impozitare a veniturilor pentru a spori atât veniturile, cât și progresivitatea. Aceste reforme ar trebui să sprijine consolidarea bugetară. De asemenea, Iordania se confruntă cu piețe rigide ale forței de muncă și cu necorelarea competențelor, ceea ce contribuie la rata ridicată a șomajului, în special în rândul tinerilor, precum și cu o rată de participare foarte scăzută în rândul femeilor. Eforturile de diversificare a surselor de energie și creștere a eficienței energetice ar trebui să continue pentru a satisface creșterea cererii de energie electrică și a reduce și mai mult dependența de păcură a Iordaniei. Reforma sectorului apei reprezintă o altă provocare cheie în materie de reforme, transferurile către WAJ rămânând o povară considerabilă asupra bugetului. Există, de asemenea, posibilități de îmbunătățire în continuare a climatului de afaceri și de investiții, care sunt esențiale pentru creșterea fluxurilor de investiții în actualul context regional problematic. Totodată, guvernanța economică și transparența ar trebui consolidate, inclusiv prin continuarea eforturilor de îmbunătățire a gestionării finanțelor publice, de exemplu prin adoptarea noii legislații privind Biroul de audit și prin modernizarea gestionării datoriilor.

               Previziunile realizate de FMI în luna februarie 2016 indică nevoi importante în ceea ce privește balanța de plăți pentru perioada 2016-2017, deficitul total de finanțare externă fiind estimat la 3,2 miliarde USD (2 miliarde USD în 2016 și 1,2 miliarde USD în 2017). Acest deficit de finanțare poate fi pus, în linii mari, pe seama a trei factori: persistența unui deficit de cont curent ridicat, sumele mari preconizate pentru amortizarea datoriei, în special pentru 2016, și necesitatea de a menține un nivel prudent de rezerve valutare. Noua operațiune de AMF propusă, în valoare de 200 de milioane EUR, ar urma să acopere 7,4% din deficitul de finanțare rezidual estimat (după deducerea finanțării nete a FMI și a plății prevăzute a împrumuturilor din partea Băncii Mondiale bazate pe politici).

               Ca și în anii precedenți, se preconizează că și alți donatori (printre care Franța, Japonia, SUA și țările CCG și Fondul Monetar Arab, precum și UE prin intermediul sprijinului bugetar sub formă de fonduri nerambursabile finanțat prin Instrumentul european de vecinătate) vor contribui cu fonduri suplimentare substanțiale în perioada următoare, asigurând o repartizare corespunzătoare a sarcinii în cadrul eforturilor de sprijin ale donatorilor.

               •Dispoziții în vigoare în domeniul propunerii

               Decizia nr. 1351/2013/UE de acordare a unei prime tranșe de asistență macrofinanciară în valoare de 180 de milioane EUR Iordaniei a fost adoptată de Parlamentul European și de Consiliu la 11 decembrie 2013
                  2
               . Asistența a fost plătită în întregime în 2015.

               •Coerența cu celelalte politici și obiective ale Uniunii

               UE și Iordania au dezvoltat o strânsă relație politică și economică de-a lungul anilor. În 2010, cele două părți au convenit asupra unui statut de parteneriat avansat, care implică extinderea perimetrului cooperării. Temeiul juridic al relațiilor dintre UE și Iordania este Acordul de asociere care a intrat în vigoare la 1 mai 2002, precum și diferitele instrumente de dialog și cooperare create în cadrul politicii europene de vecinătate. Iordania este, de asemenea, membră a Uniunii pentru Mediterana. Obiectivul UE este de a sprijini Iordania în vederea implementării propriului proces de reformă pe baza priorităților și a acțiunilor definite în Cadrul unic de sprijin adoptat pentru perioada 2014-2017. Ca reacție la conflictele din Siria și Irak și în vederea consolidării relației solide și multidimensionale dintre UE și Iordania, cele două părți au inițiat discuții cu privire la un nou acord privind prioritățile parteneriatului, care ar trebui să ghideze relațiile UE-Iordania pentru perioada 2016-2018. Prioritățile parteneriatului implică îndeplinirea angajamentelor reciproce specificate în pactul UE-Iordania, aflat și el în prezent în discuție. Iordania a dezvoltat legături economice importante cu UE. În 2014, UE a fost al doilea partener comercial al Iordaniei, cu o cotă a schimburilor de 15,5%, după Arabia Saudită, cu 17,7%, și înaintea SUA (al treilea partener comercial, cu o cotă de 8,5%). Un proces de pregătire pentru lansarea negocierilor privind o zonă de liber schimb aprofundată și cuprinzătoare (ZLSAC) este în curs de desfășurare. ZLSAC va urmări îmbunătățirea oportunităților de acces pe piață și a climatului de investiții și promovarea unei integrări economice mai strânse între UE și Iordania. Deși negocierile efective privind ZLSAC nu au fost încă lansate, părțile au început discuții privind o relaxare temporară a regulilor de origine aplicate de UE în comerțul lor bilateral. Se speră că această inițiativă, care face parte din sprijinul UE pentru Iordania în criza actuală a refugiaților sirieni, va oferi un impuls pentru exporturile din Iordania către UE și va crea oportunități suplimentare de încadrare în muncă, atât pentru iordanieni, cât și pentru refugiații sirieni.

               Asistența macrofinanciară din partea UE ar veni în completarea granturilor mobilizate în cadrul Instrumentului european de vecinătate și al altor programe ale UE și, în special, a condiționalităților prevăzute în cadrul pachetelor de sprijin bugetar implementate de UE. Prin sprijinul acordat adoptării de către autoritățile iordaniene a unui cadru corespunzător pentru politica macroeconomică și reformele structurale, asistența macrofinanciară din partea UE ar spori valoarea adăugată și eficiența intervențiilor financiare globale ale UE, inclusiv prin alte instrumente financiare.

               Iordania a adoptat măsuri importante în vederea consolidării drepturilor democratice și a statului de drept. Au fost instituite o curte constituțională și o comisie electorală independentă, iar parlamentul iordanian a adoptat o serie de legi importante, inclusiv legea electorală și legea partidelor politice, precum și legi privind descentralizarea și municipalitățile.

               Deși există încă posibilități de consolidare a cadrului juridic și a instituțiilor democratice și de creștere a reprezentativității democrației pentru diferitele grupuri sociale și etnice, Iordania a reușit să facă progrese în acest domeniu, în pofida unui mediu regional dificil și continuă să exercite un rol de moderare și stabilizare în regiune.

                  În acest context, se consideră că Iordania îndeplinește condițiile politice prealabile pentru a beneficia de asistența macrofinanciară, în special în ceea ce privește respectarea democrației, a drepturilor omului și a statului de drept, și că este o țară cu care UE întreține relații politice și economice strânse. O evaluare detaliată a îndeplinirii acestor criterii politice pentru acordarea AMF, elaborată de Serviciul European de Acțiune Externă, este anexată la documentul de lucru al serviciilor Comisiei care însoțește propunerea. Totodată, noua AMF propusă este coerentă cu angajamentul UE de a sprijini tranziția economică și politică a Iordaniei.

               2.TEMEI JURIDIC, SUBSIDIARITATE ȘI PROPORȚIONALITATE

               •Rezumatul acțiunii propuse

               Uniunea Europeană pune la dispoziția Iordaniei AMF în valoare totală de maximum 200 de milioane EUR, acordată sub forma unui împrumut pe termen mediu. Asistența va contribui la acoperirea nevoilor reziduale de finanțare externă ale Iordaniei din perioada 2016-2017 identificate de Comisie pe baza estimărilor efectuate de FMI.

               Asistența este planificată a fi pusă la dispoziție în două tranșe de împrumut, fiecare în valoare de 100 de milioane EUR. Plata primei tranșe este prevăzută să aibă loc către sfârșitul anului 2016. Cea de-a doua tranșă, condiționată de o serie de măsuri, ar putea fi acordată în al doilea trimestru din 2017. Asistența va fi gestionată de Comisie. Sunt aplicabile dispoziții specifice privind prevenirea fraudei și a altor nereguli, în conformitate cu Regulamentul financiar.

               Așa cum se întâmplă de regulă în cazul AMF, plățile vor fi condiționate de evaluările pozitive ale programului în cadrul noului acord financiar cu FMI. În plus, Comisia și autoritățile iordaniene vor stabili de comun acord măsurile specifice de reformă structurală într-un memorandum de înțelegere. Comisia va viza reformele structurale având ca scop îmbunătățirea gestionării macroeconomice generale și a condițiilor pentru o creștere sustenabilă. Așa cum s-a menționat mai sus, aceste măsuri de reformă vor veni în sprijinul agendei de reformă a autorităților și vor completa programele convenite cu FMI, Banca Mondială și alți donatori, precum și programele de politică asociate operațiunilor de sprijin bugetar ale UE. Ele vor fi în concordanță cu prioritățile în materie de reformă economică asupra cărora au convenit UE și Iordania în contextul Cadrului unic de sprijin pentru perioada 2014-2017 și al altor documente strategice (inclusiv viitoarele priorități ale parteneriatului și Pactul UE-Iordania). De asemenea, acestea vor valorifica reformele structurale implementate în baza AMF-I.

               Decizia de a acorda integral AMF sub formă de împrumuturi este justificată de nivelul de dezvoltare economică al Iordaniei (măsurat în funcție de venitul pe cap de locuitor) și de indicatorii datoriei. Ea este, de asemenea, conformă cu tratamentul acordat Iordaniei de Banca Mondială și FMI. De altfel, Iordania nu este eligibilă pentru finanțare preferențială din partea Agenției pentru Dezvoltare Internațională sau din fondul FMI pentru reducerea sărăciei și creștere economică.

               •Temei juridic

               Temeiul juridic al prezentei propuneri este articolul 212 din TFUE.

               •Subsidiaritate (pentru competență neexclusivă)

               Principiul subsidiarității este respectat deoarece obiectivul restaurării stabilității macroeconomice pe termen scurt a Iordaniei nu poate fi îndeplinit în mod suficient de către statele membre, ci poate fi realizat mai bine de către Uniunea Europeană. Motivele principale sunt constrângerile bugetare existente la nivel național și nevoia unei coordonări strânse între donatori pentru a maximiza amploarea și eficiența asistenței.

               •Proporționalitate

               Propunerea respectă principiul proporționalității: ea se limitează la minimul necesar pentru a atinge obiectivul stabilității macroeconomice pe termen scurt și nu depășește ceea ce este necesar în acest scop.

               Așa cum a constatat Comisia pe baza estimărilor făcute de FMI în contextul viitorului mecanism de finanțare extinsă, valoarea noii AMF propuse corespunde unui procent de 7,4% din necesarul rezidual de finanțare estimat pentru perioada 2016-2017. Acesta corespunde practicilor standard privind repartizarea sarcinii pentru operațiunile AMF. Dată fiind asistența promisă Iordaniei de alți donatori bilaterali și multilaterali, acesta constituie un nivel corespunzător de repartizare a sarcinii pentru UE.

               •Alegerea instrumentului

               Finanțarea de proiecte sau asistența tehnică nu ar fi o soluție adecvată sau suficientă pentru atingerea acestor obiective macroeconomice. Principala valoare adăugată a AMF comparativ cu alte instrumente ale UE ar fi reducerea constrângerii financiare externe și contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, și a unui cadru adecvat pentru reformele structurale. Prin contribuția la instituirea unui cadru global corespunzător în materie de politică, AMF poate crește eficacitatea acțiunilor finanțate în Iordania prin alte instrumente financiare ale UE, cu aplicare mai restrânsă.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultarea părților interesate

               Asistența macrofinanciară este acordată ca parte integrantă a sprijinului internațional pentru stabilizarea economică a Iordaniei. Pentru elaborarea prezentei propuneri de acordare a unei asistențe macrofinanciare, serviciile Comisiei s-au consultat cu FMI și cu Banca Mondială, care au pus deja în aplicare programe financiare considerabile și pregătesc în prezent noi programe. Comisia a consultat Comitetul economic și financiar la 2 iunie 2016 și a primit aprobarea acestuia pentru propunere. Comisia a menținut de asemenea contacte regulate cu autoritățile iordaniene.

               •Obținerea și utilizarea expertizei

               O evaluare operațională pentru verificarea calității și a fiabilității circuitelor financiare și a procedurilor administrative din sectorul public al Iordaniei va fi efectuată de către Comisie cu ajutorul unor experți externi înainte de implementarea efectivă a asistenței. Rezultatele acestei evaluări, care vor fi comunicate autorităților iordaniene și delegației UE pentru continuarea lucrărilor în domeniile în care se pot aduce îmbunătățiri, ar putea fi reflectate și în condițiile de politică aferente asistenței macrofinanciare propuse.

               •Evaluarea impactului

               Asistența macrofinanciară a UE este un instrument de urgență cu caracter excepțional acordat în cazul unor dificultăți grave cu care se confruntă țările terțe la nivelul balanței de plăți. Prin urmare, această propunere de acordare a AMF este scutită de obligația efectuării unei evaluări a impactului în conformitate cu orientările Comisiei privind o mai bună legiferare [SWD(2015) 111 final], deoarece există un imperativ politic de a progresa rapid în această situație de urgență care necesită un răspuns prompt.

               La nivel mai general, propunerile Comisiei de asistență macrofinanciară se bazează pe învățămintele desprinse din evaluările ex post efectuate asupra operațiunilor anterioare desfășurate în vecinătatea UE. La fel ca în cazul AMF-I, AMF-II și programul de ajustare și reformă economică aferent vor contribui la reducerea nevoilor de finanțare pe termen scurt ale Iordaniei, sprijinind, în același timp, măsurile politice care urmăresc consolidarea balanței de plăți și a sustenabilității bugetare pe termen mediu și generând o creștere sustenabilă, completând așadar programul care urmează să fie convenit cu FMI. Aceste măsuri vor acoperi probabil domenii de reformă precum gestionarea finanțelor publice și alte aspecte ale guvernanței economice, reforma fiscală, consolidarea protecției sociale, reformele din sectorul energiei și al apei, comerțul, investițiile și piața muncii, incluzând măsuri pentru facilitarea integrării refugiaților sirieni pe piața iordaniană a ocupării forței de muncă.

               4.IMPLICAȚII BUGETARE

               Asistența preconizată va fi furnizată sub forma unui împrumut și ar urma să fie finanțată printr-o operațiune de împrumut pe care Comisia o va desfășura în numele UE. Impactul bugetar al asistenței va corespunde provizionării Fondului de garantare al Uniunii Europene pentru acțiuni externe, la o rată de 9% din sumele vărsate, de la linia bugetară 01 03 06 („Provizionarea Fondului de garantare”). Presupunând că prima tranșă din împrumut (100 de milioane EUR) va fi plătită în 2016, iar cea de-a doua tranșă (100 de milioane EUR) în 2017, în conformitate cu normele care reglementează mecanismul Fondului de garantare, provizionarea va avea loc în bugetele 2018-19. Pe baza prognozelor actuale privind utilizarea liniei bugetare 01 03 06, Comisia estimează că impactul bugetar al operațiunii poate fi suportat.

               5.ALTE ELEMENTE

               •Clauza de reexaminare / de revizuire / privind încetarea de drept a efectelor juridice

               Propunerea include o clauză privind încetarea de drept a efectelor juridice. Asistența macrofinanciară propusă urmează să fie pusă la dispoziție pentru o perioadă de doi ani și jumătate, începând din prima zi după intrarea în vigoare a memorandumului de înțelegere.

               2016/0197 (COD)

               Propunere de

               DECIZIE A PARLAMENTULUI EUROPEAN ŞI A CONSILIULUI

               de acordare a unei noi asistențe macrofinanciare pentru Regatul Hașemit al Iordaniei

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 212,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               hotărând în conformitate cu procedura legislativă ordinară,

               întrucât:

               (1)Relațiile dintre Uniunea Europeană (denumită în continuare „Uniunea”) și Regatul Hașemit al Iordaniei (denumit în continuare „Iordania”) se dezvoltă în cadrul politicii europene de vecinătate (PEV). Iordania a semnat un acord de asociere cu UE la 24 noiembrie 1997, care a intrat în vigoare la 1 mai 2002. În temeiul acordului de asociere, UE și Iordania au instituit treptat o zonă de liber schimb pe parcursul unei perioade de tranziție de 12 ani. În plus, în 2007 a intrat în vigoare un acord privind liberalizarea în continuare a schimburilor comerciale cu produse agricole. În 2010, cele două părți au convenit asupra unui statut de parteneriat avansat, care implică extinderea perimetrului cooperării. La 1 iulie 2011, a intrat în vigoare un protocol privind mecanismele de soluționare a litigiilor pentru comerțul dintre UE și Iordania, care fusese parafat în decembrie 2009. Dialogul politic bilateral și cooperarea economică au fost dezvoltate și prin intermediul acordului de asociere din cadrul PEV și al Cadrului unic de sprijin adoptat pentru perioada 2014-2017.

               (2)Începând cu anul 2011, Iordania a lansat o serie de reforme politice în vederea consolidării democrației parlamentare și a statului de drept. Au fost instituite o curte constituțională și o comisie electorală independentă, iar parlamentul iordanian a adoptat o serie de legi importante, inclusiv legea electorală și legea partidelor politice, precum și legi privind descentralizarea și municipalitățile.

               (3)Economia Iordaniei este afectată semnificativ de tulburările regionale, în special din țările vecine Irak și Siria. Într-un context mondial defavorabil, instabilitatea regională a avut un puternic impact negativ asupra veniturilor externe și a exercitat o presiune asupra finanțelor publice. Turismul și investițiile străine directe au fost afectate, rutele comerciale au fost blocate, iar fluxul de gaze naturale din Egipt a fost întrerupt. În plus, economia Iordaniei a fost, de asemenea, afectată de un flux masiv de refugiați sirieni, care a sporit presiunea asupra poziției sale bugetare, a serviciilor publice și a infrastructurii.

               (4)De la izbucnirea conflictelor din Siria în 2011, Uniunea și-a exprimat angajamentul ferm de a sprijini Iordania în eforturile de a face față consecințelor economice și sociale ale crizei din Siria, în special ale prezenței unui număr mare de refugiați sirieni pe teritoriul său. UE și-a majorat sprijinul financiar acordat Iordaniei, consolidând cooperarea în numeroase domenii, printre care societatea civilă, sistemul electoral, securitatea, dezvoltarea regională și reformele sociale și economice. Uniunea a oferit posibilitatea de a încheia un acord privind o zonă de liber schimb aprofundată și cuprinzătoare.

               (5)În acest context economic și financiar dificil, autoritățile iordaniene și Fondul Monetar Internațional (FMI) au convenit, în august 2012, un prim program de ajustare economică, care a fost sprijinit de un acord stand-by pe trei ani în valoare de 2 miliarde USD. Acest program s-a încheiat cu succes în august 2015. În cadrul programului, Iordania a făcut progrese considerabile în domeniul consolidării bugetare (la care a contribuit și scăderea prețurilor petrolului) și a implementat o serie de reforme structurale.

               (6)În decembrie 2012, Iordania a solicitat asistență macrofinanciară suplimentară din partea Uniunii. Ca răspuns la această solicitare, în decembrie 2013 a fost adoptată o asistență macrofinanciară în valoare de 180 de milioane EUR sub formă de împrumuturi (AMF-I)
                  3
               . Memorandumul de înțelegere care definește condițiile de politică aferente acestei prime asistențe macrofinanciare a intrat în vigoare la 18 martie 2014. După implementarea măsurilor de politică convenite, prima tranșă a AMF-I a fost plătită la 10 februarie 2015, iar a doua tranșă la 15 octombrie 2015.

               (7)De la începutul crizei siriene, UE a alocat aproximativ 1,13 miliarde EUR pentru Iordania. Această sumă include, pe lângă cele 180 de milioane EUR din prima operațiune de asistență macrofinanciară, 500 de milioane EUR în cadrul programului normal de cooperare bilaterală pentru Iordania finanțat prin Instrumentul european de vecinătate, aproximativ 250 de milioane EUR din bugetul pentru ajutor umanitar și mai mult de 30 de milioane EUR din Instrumentul care contribuie la stabilitate și pace. De asemenea, Banca Europeană de Investiții a pus la dispoziție împrumuturi în valoare de 264 de milioane EUR, începând cu anul 2011.

               (8)Intensificarea crizei siriene în 2015 a afectat grav Iordania prin efectele sale asupra comerțului, a turismului și a încrederii investitorilor. Iordania a fost, de asemenea, afectată de o scădere a sprijinului financiar din partea Consiliului de Cooperare al Golfului (CCG), din cauza scăderii prețurilor petrolului. În consecință, creșterea economică a încetinit din nou, șomajul a crescut și au apărut noi nevoi bugetare și de finanțare externă.

               (9)În acest context plin de provocări, Uniunea și-a reafirmat angajamentul de a ajuta Iordania să facă față problemelor sale economice și sociale și de a implementa reformele necesare. Mai precis, acest angajament a fost exprimat în cadrul conferinței „Sprijin pentru Siria și pentru regiune”, care a avut loc la Londra la 4 februarie 2016, ocazie cu care UE s-a angajat să acorde sprijin financiar în valoare de 2,39 miliarde EUR în perioada 2016-2017 pentru țările cele mai afectate de criza refugiaților, inclusiv Iordania. Sprijinul politic și economic din partea Uniunii pentru procesul de reformă al Iordaniei este compatibil cu politica adoptată de Uniune în relațiile cu țările din sudul Mediteranei, așa cum este definită în cadrul politicii europene de vecinătate.

               (10)Ca urmare a deteriorării situației financiare și economice a Iordaniei, FMI și Iordania au început totodată discuțiile privind un nou acord, care ar putea lua forma unui mecanism de finanțare extinsă („program FMI”) și ar urma să se deruleze pe parcursul unei perioade de trei ani, începând din al doilea semestru al anului 2016. Noul program FMI ar avea ca scop atenuarea dificultăților pe termen scurt legate de balanța de plăți a Iordaniei, încurajând, în același timp, implementarea unor măsuri ferme de ajustare.

               (11)În martie 2016, pe fondul înrăutățirii situației și a perspectivelor economice, Iordania a solicitat asistență macrofinanciară suplimentară din partea Uniunii.

               (12)Având în vedere că Iordania este o țară care face obiectul PEV, ea ar trebui să fie considerată eligibilă pentru a beneficia de asistență macrofinanciară din partea Uniunii.

               (13)Asistența macrofinanciară din partea Uniunii ar trebui să fie un instrument financiar excepțional de sprijin necondiționat și fără o alocare specială pentru balanța de plăți, care vizează satisfacerea necesităților imediate de finanțare externă ale beneficiarului și ar trebui să stea la baza punerii în aplicare a unui program de politică care să conțină măsuri ferme imediate de ajustare și de reformă structurală, menite să îmbunătățească poziția pe termen scurt a balanței de plăți.

               (14)Având în vedere că în Iordania există încă un deficit rezidual semnificativ de finanțare externă pentru balanța de plăți, în plus față de resursele furnizate de FMI și de alte instituții multilaterale, se consideră că asistența macrofinanciară pe care Uniunea ar urma să o furnizeze Iordaniei este un răspuns adecvat, în actualele circumstanțe excepționale, la solicitarea Iordaniei de sprijin pentru stabilizarea economică, alături de programul FMI. Asistența macrofinanciară din partea Uniunii ar sprijini stabilizarea economică și agenda reformelor structurale din Iordania, completând resursele puse la dispoziție în cadrul acordului financiar cu FMI.

               (15)Asistența macrofinanciară din partea Uniunii ar trebui să aibă drept scop sprijinirea restabilirii unei situații de finanțare externă durabile pentru Iordania, sprijinind astfel dezvoltarea sa economică și socială.

               (16)Stabilirea valorii asistenței macrofinanciare din partea Uniunii se bazează pe o evaluare cantitativă completă a nevoilor de finanțare externă reziduale ale Iordaniei și ține cont de capacitatea acesteia de autofinanțare prin resurse proprii, în special de rezervele internaționale pe care le are dispoziție. Asistența macrofinanciară din partea Uniunii ar trebui să completeze programele și resursele furnizate de FMI și de Banca Mondială. Stabilirea valorii asistenței ia în considerare, de asemenea, contribuțiile financiare preconizate din partea donatorilor multilaterali și necesitatea de a asigura o repartizare echitabilă a sarcinii între Uniune și alți donatori, precum și aplicarea anterioară a celorlalte instrumente de finanțare externă ale Uniunii în Iordania și valoarea adăugată a implicării Uniunii în general.

               (17)Comisia ar trebui să garanteze faptul că asistența macrofinanciară din partea Uniunii este conformă, din punct de vedere juridic și al conținutului, cu principiile esențiale, cu obiectivele și cu măsurile adoptate în cadrul diferitelor domenii de acțiune externă și al altor politici pertinente ale Uniunii.

               (18)Asistența macrofinanciară din partea Uniunii ar trebui să sprijine politica externă a Uniunii față de Iordania. Serviciile Comisiei și Serviciul European de Acțiune Externă ar trebui să lucreze în strânsă colaborare pe parcursul operațiunii de asistență macrofinanciară pentru a coordona și a asigura coerența acțiunilor de politică externă ale Uniunii.

               (19)Asistența macrofinanciară din partea Uniunii ar trebui să susțină angajamentul Iordaniei față de valorile pe care le are în comun cu Uniunea, printre care democrația, statul de drept, buna guvernare, respectarea drepturilor omului, dezvoltarea durabilă și reducerea sărăciei, precum și angajamentul său față de alte principii privind schimburile comerciale deschise, echitabile și reglementate.

               (20)O condiție prealabilă pentru acordarea asistenței macrofinanciare din partea Uniunii ar trebui să fie ca Iordania să respecte mecanismele democratice reale, printre care un sistem parlamentar pluripartit și statul de drept, și să garanteze respectarea drepturilor omului. În plus, obiectivele specifice ale asistenței macrofinanciare din partea Uniunii ar trebui să consolideze eficiența, transparența și responsabilitatea sistemelor de gestionare a finanțelor publice din Iordania și să promoveze reformele structurale având ca scop sprijinirea creșterii durabile și favorabile incluziunii, crearea de locuri de muncă și consolidarea bugetară. Atât îndeplinirea condițiilor prealabile, cât și realizarea obiectivelor respective ar trebui monitorizate periodic de către Comisie și Serviciul European de Acțiune Externă.

               (21)Pentru a se asigura că interesele financiare ale Uniunii în legătură cu asistența macrofinanciară din partea Uniunii sunt protejate în mod eficient, Iordania ar trebui să adopte măsuri corespunzătoare privind prevenirea și combaterea fraudei, a corupției și a oricăror alte nereguli legate de această asistență. În plus, ar trebui să se adopte dispoziții care să prevadă efectuarea de verificări de către Comisie și de audituri de către Curtea de Conturi.

               (22)Punerea la dispoziție a asistenței macrofinanciare din partea Uniunii nu aduce atingere competențelor Parlamentului European și ale Consiliului (în calitate de autoritate bugetară).

               (23)Sumele provizioanelor necesare pentru asistența macrofinanciară ar trebui să fie în concordanță cu creditele bugetare prevăzute în cadrul financiar multianual.

               (24)Asistența macrofinanciară din partea Uniunii ar trebui gestionată de către Comisie. Pentru a garanta că Parlamentul European și Consiliul pot să urmărească punerea în aplicare a prezentei decizii, Comisia ar trebui să le informeze periodic cu privire la evoluțiile legate de asistență și să le furnizeze documentele relevante.

               (25)Pentru a asigura condiții uniforme de punere în aplicare a prezentei decizii, Comisiei ar trebui să i se confere competențe de executare. Aceste competențe ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului
                  4
               .

               (26)Asistența macrofinanciară din partea Uniunii ar trebui să facă obiectul unor condiții de politică economică, ce urmează a fi consemnate într-un memorandum de înțelegere. Pentru a se asigura condiții de punere în aplicare uniforme și din motive de eficiență, Comisia ar trebui să fie abilitată să negocieze astfel de condiții cu autoritățile iordaniene, sub supravegherea comitetului reprezentanților statelor membre, în conformitate cu Regulamentul (UE) nr. 182/2011. În conformitate cu regulamentul respectiv, procedura de consultare ar trebui să se aplice, ca regulă generală, tuturor cazurilor care nu sunt prevăzute în regulamentul respectiv. Având în vedere impactul potențial important al asistenței de peste 90 de milioane EUR, este adecvat să se utilizeze procedura de examinare pentru operațiunile care depășesc acest prag. Luând în considerare cuantumul asistenței macrofinanciare din partea Uniunii acordate Iordaniei, pentru adoptarea memorandumului de înțelegere și pentru orice reducere, suspendare sau anulare a asistenței ar trebui să se aplice procedura de examinare,

               ADOPTĂ PREZENTA DECIZIE:

               Articolul 1

               1.Uniunea pune la dispoziția Iordaniei asistență macrofinanciară cu o valoare maximă de 200 de milioane EUR (denumită în continuare „asistența macrofinanciară din partea Uniunii”), cu scopul de a sprijini stabilizarea economică a Iordaniei și o agendă consistentă de reforme. Asistența va contribui la acoperirea nevoilor Iordaniei legate de balanța de plăți, astfel cum au fost identificate în programul FMI.

               2.Asistența macrofinanciară din partea Uniunii este furnizată integral Iordaniei sub formă de împrumuturi. Comisia este împuternicită în numele Uniunii Europene să împrumute fondurile necesare de pe piețele de capital sau de la instituții financiare și să le împrumute mai departe Iordaniei. Împrumuturile au o scadență medie de maximum 15 ani.

               3.Punerea la dispoziție a asistenței macrofinanciare din partea Uniunii este gestionată de Comisie în conformitate cu acordurile sau înțelegerile încheiate între Fondul Monetar Internațional (FMI) și Iordania și cu principiile și obiectivele esențiale ale reformelor economice prevăzute în Acordul de asociere UE-Iordania, în Cadrul unic de sprijin pentru perioada 2014-2017 și în viitoarele priorități ale parteneriatului. Comisia informează periodic Parlamentul European și Consiliul în legătură cu evoluția asistenței macrofinanciare din partea Uniunii, inclusiv în legătură cu plățile din aceasta, și furnizează acestor instituții documentele relevante în timp util.

               4.Asistența macrofinanciară din partea Uniunii se acordă pentru o perioadă de doi ani și jumătate începând cu prima zi de la intrarea în vigoare a memorandumului de înțelegere menționat la articolul 3 alineatul (1).

               5.În cazul în care nevoile de finanțare ale Iordaniei se reduc în mod semnificativ în perioada de plată a asistenței macrofinanciare din partea Uniunii comparativ cu proiecțiile inițiale, Comisia, hotărând în conformitate cu procedura de examinare menționată la articolul 7 alineatul (2), reduce valoarea asistenței, o suspendă sau o anulează.

               Articolul 2

               1.O condiție prealabilă pentru acordarea asistenței macrofinanciare din partea Uniunii este ca Iordania să respecte mecanismele democratice reale, printre care un sistem parlamentar pluripartit și statul de drept, și să garanteze respectarea drepturilor omului.

               2.Comisia și Serviciul European de Acțiune Externă monitorizează îndeplinirea acestei condiții prealabile pe parcursul întregului ciclu de viață al asistenței macrofinanciare din partea Uniunii.

               3.Alineatele (1) și (2) de la prezentul articol se aplică în conformitate cu Decizia 2010/427/UE a Consiliului
                  5
               .

               Articolul 3

               1.Comisia, în conformitate cu procedura de examinare menționată la articolul 7 alineatul (2), convine cu autoritățile iordaniene asupra unor condiții financiare și de politică economică clar definite, axate pe reforme structurale și pe finanțe publice solide, în funcție de care urmează să fie acordată asistența macrofinanciară din partea Uniunii și care urmează să fie incluse într-un memorandum de înțelegere (denumit în continuare „memorandumul de înțelegere”). Condițiile financiare și de politică economică prevăzute în memorandumul de înțelegere sunt coerente cu acordurile sau înțelegerile menționate la articolul 1 alineatul (3), inclusiv cu programele de ajustare macroeconomică și de reformă structurală implementate de Iordania cu sprijinul FMI.

               2.Condițiile menționate la alineatul (1) vizează, în special, creșterea eficienței, a transparenței și a responsabilității sistemelor de gestionare a finanțelor publice din Iordania, inclusiv în ceea ce privește utilizarea asistenței macrofinanciare din partea Uniunii. Progresele înregistrate cu privire la deschiderea reciprocă a piețelor, dezvoltarea schimburilor comerciale echitabile și bazate pe norme, precum și alte priorități în contextul politicii externe a Uniunii trebuie și ele luate în considerare în mod corespunzător în momentul elaborării măsurilor de politică. Progresele înregistrate pentru realizarea obiectivelor respective sunt monitorizate periodic de Comisie.

               3.Condițiile financiare detaliate ale asistenței macrofinanciare din partea Uniunii se stabilesc într-un acord de împrumut care urmează a fi încheiat între Comisie și autoritățile iordaniene.

               4.Comisia verifică periodic îndeplinirea în continuare a condițiilor menționate la articolul 4 alineatul (3), inclusiv conformitatea politicilor economice ale Iordaniei cu obiectivele asistenței macrofinanciare din partea Uniunii. În cadrul acestor verificări, Comisia acționează în strânsă coordonare cu FMI și Banca Mondială și, dacă este necesar, cu Parlamentul European și Consiliul.

               Articolul 4

               1.Sub rezerva condițiilor prevăzute la alineatul (3), asistența macrofinanciară din partea Uniunii este pusă la dispoziție de către Comisie în două tranșe de împrumut. Mărimea fiecărei tranșe este stabilită în memorandumul de înțelegere menționat la articolul 3.

               2.Sumele asistenței macrofinanciare din partea Uniunii duc la provizionarea Fondului de garantare pentru acțiuni externe, dacă este cazul, în conformitate cu Regulamentul (CE, Euratom) nr. 480/2009 al Consiliului
                  6
               .

               3.Comisia decide punerea la dispoziție a tranșelor cu condiția îndeplinirii tuturor condițiilor următoare:

               (a)condiția prealabilă prevăzută la articolul 2;

               (b)o implementare continuă și satisfăcătoare a unui program de politică ce conține măsuri ferme de ajustare și de reformă structurală, sprijinite de un mecanism de creditare al FMI fără caracter prudențial; și

               (c)implementarea satisfăcătoare a condițiilor financiare și de politică economică convenite în memorandumul de înțelegere.

               Eliberarea celei de a doua tranșe nu are loc, în principiu, mai devreme de trei luni de la punerea la dispoziție a primei tranșe.

               4.În cazul în care condițiile de la alineatul (3) nu sunt respectate în permanență, Comisia suspendă temporar sau anulează plata asistenței macrofinanciare din partea Uniunii. În astfel de cazuri, Comisia informează Parlamentul European și Consiliul cu privire la motivele respectivei suspendări sau anulări.

               5.Asistența macrofinanciară din partea Uniunii este plătită Băncii Centrale a Iordaniei. Sub rezerva dispozițiilor stabilite în memorandumul de înțelegere, care includ o confirmare a nevoilor reziduale de finanțare bugetară, fondurile Uniunii pot fi transferate Ministerului de finanțe al Iordaniei în calitate de beneficiar final.

               Articolul 5

               1.Operațiunile de contractare și de acordare a împrumutului legate de asistența macrofinanciară din partea Uniunii se efectuează în euro, utilizând aceeași dată a valutei, și nu implică, pentru Uniune, transformarea scadenței și nici expunerea acesteia la riscuri legate de cursul de schimb sau de rata dobânzii sau la vreun alt tip de risc comercial.

               2.În cazul în care condițiile permit acest lucru și la solicitarea Iordaniei, Comisia poate lua măsurile necesare pentru a asigura includerea în termenii și condițiile de acordare a împrumutului a unei clauze de rambursare anticipată, precum și corelarea acestei clauze cu o clauză corespondentă în termenii și condițiile operațiunilor de contractare a împrumutului.

               3.Dacă circumstanțele permit îmbunătățirea ratei dobânzii împrumutului și dacă Iordania solicită acest lucru, Comisia poate decide refinanțarea integrală sau parțială a împrumuturilor sale contractate inițiale sau poate restructura condițiile financiare aferente. Operațiunile de refinanțare sau restructurare se efectuează în conformitate cu alineatele (1) și (4) și nu au ca efect prelungirea termenului de scadență al împrumuturilor contractate în cauză sau majorarea valorii capitalului datorat la data refinanțării sau restructurării.

               4.Toate costurile înregistrate de Uniune în legătură cu operațiunile de contractare și de acordare a împrumutului prevăzute în prezenta decizie vor fi suportate de Iordania.

               5.Comisia informează Parlamentul European și Consiliul cu privire la evoluțiile operațiunilor menționate la alineatele (2) și (3).

               Articolul 6

               1.Asistența macrofinanciară din partea Uniunii este pusă în aplicare în conformitate cu Regulamentul (UE, Euratom) nr. 966/2012 al Parlamentului European și al Consiliului
                  7
                și cu Regulamentul delegat (UE) nr. 1268/2012 al Comisiei
                  8
               .

               2.Punerea în aplicare a asistenței macrofinanciare din partea Uniunii face obiectul unei gestiuni directe.

               3.Acordul de împrumut care urmează a fi convenit cu autoritățile iordaniene conține dispoziții care:

               (a)asigură faptul că Iordania verifică periodic dacă finanțarea acordată din bugetul Uniunii a fost utilizată în mod corect, adoptă măsurile corespunzătoare de prevenire a neregulilor și a fraudei și, atunci când este necesar, deschide acțiuni în justiție pentru recuperarea oricăror fonduri furnizate în temeiul prezentei decizii care au fost deturnate;

               (b)asigură protecția intereselor financiare ale Uniunii, prevăzând îndeosebi măsuri specifice pentru prevenirea și combaterea fraudei, a corupției și a oricăror alte nereguli care afectează asistența macrofinanciară din partea Uniunii, în conformitate cu Regulamentul (CE, Euratom) nr. 2988/95 al Consiliului
                  9
               , cu Regulamentul (Euratom, CE) nr. 2185/96 al Consiliului
                  10
                și cu Regulamentul (UE, Euratom) nr. 883/2013 al Parlamentului European și al Consiliului
                  11
               ;

               (c)autorizează în mod expres Comisia, inclusiv Oficiul European de Luptă Antifraudă sau reprezentanții acestora, să efectueze verificări, inclusiv verificări și inspecții la fața locului;

               (d)autorizează în mod expres Comisia și Curtea de Conturi să efectueze audituri atât în timpul, cât și după perioada de disponibilitate a asistenței macrofinanciare din partea Uniunii, inclusiv audituri ale documentelor și audituri la fața locului, cum ar fi evaluările operaționale;

               (e)asigură faptul că Uniunea are dreptul la rambursarea anticipată a împrumutului atunci când s-a stabilit că, în ceea ce privește gestionarea asistenței macrofinanciare din partea Uniunii, Iordania s-a angajat într-un act de fraudă sau corupție sau într-o altă activitate ilegală care prejudiciază interesele financiare ale Uniunii.

               4.Înainte de implementarea asistenței macrofinanciare din partea Uniunii, Comisia evaluează, prin intermediul unei evaluări operaționale, soliditatea mecanismelor financiare, procedurile administrative și mecanismele interne și externe de control ale Iordaniei care sunt relevante pentru această asistență.

               Articolul 7

               1.Comisia este asistată de un comitet. Acesta este un comitet în sensul Regulamentului (UE) nr. 182/2011.

               2.Atunci când se face trimitere la prezentul alineat, se aplică articolul 5 din Regulamentul (UE) nr. 182/2011.

               Articolul 8

               1.Până la data de 30 iunie a fiecărui an, Comisia înaintează Parlamentului European și Consiliului un raport privind punerea în aplicare a prezentei decizii în anul anterior, inclusiv o evaluare a punerii în aplicare. Raportul:

               (a)examinează progresele înregistrate în punerea în aplicare a asistenței macrofinanciare din partea Uniunii;

               (b)evaluează situația și perspectivele economice ale Iordaniei, precum și progresele înregistrate în punerea în aplicare a măsurilor de politică menționate la articolul 3 alineatul (1);

               (c)indică legătura dintre condițiile de politică economică prevăzute în memorandumul de înțelegere, performanțele economice și bugetare ale Iordaniei la acea dată și deciziile Comisiei de a pune la dispoziție tranșele asistenței macrofinanciare din partea Uniunii.

               2.În cel mult doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex post, care evaluează rezultatele și eficiența asistenței macrofinanciare din partea Uniunii deja acordate și măsura în care aceasta a contribuit la obiectivele asistenței.

               Articolul 9

               Prezenta decizie intră în vigoare în a treia zi de la data publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

               FIȘĂ FINANCIARĂ LEGISLATIVĂ

               1.CADRUL PROPUNERII/INIȚIATIVEI

               1.1.Titlul propunerii/inițiativei

               1.2.Domeniul (domeniile) de politică în cauză în structura ABM/ABB

               1.3.Tipul propunerii/inițiativei

               1.4.Obiective

               1.5.Motivele propunerii/inițiativei

               1.6.Durata și impactul financiar

               1.7.Modul (modurile) de gestionare preconizat(e)

               2.MĂSURI DE GESTIONARE

               2.1.Dispoziții în materie de monitorizare și de raportare

               2.2.Sistemul de gestiune și de control

               2.3.Măsuri de prevenire a fraudelor și a neregulilor

               3.IMPACTUL FINANCIAR ESTIMAT AL PROPUNERII/INIȚIATIVEI

               3.1.Rubrica (rubricile) din cadrul financiar multianual și linia (liniile) bugetară(e) de cheltuieli afectată(e)

               3.2.Impactul estimat asupra cheltuielilor

               3.3.Impactul estimat asupra veniturilor

               FIȘĂ FINANCIARĂ LEGISLATIVĂ

               1.CADRUL PROPUNERII/INIȚIATIVEI

               1.1.Titlul propunerii/inițiativei

               Propunere de Decizie a Parlamentului European și a Consiliului de acordare a unei noi asistențe macrofinanciare pentru Regatul Hașemit al Iordaniei

               1.2.Domeniul (domeniile) de politică în cauză în structura ABM/ABB
                  12

               Domeniul de politică:
                     Titlul 01 – Afaceri economice și financiare

               Activitate:
                     03 – Afaceri economice și financiare internaționale

               1.3.Tipul propunerii/inițiativei

               X Propunerea/inițiativa se referă la o acțiune nouă

               1.4.Obiective

               1.4.1.Obiectiv(e) strategic(e) multianual(e) al(e) Comisiei vizat(e) de propunere/inițiativă

               „Un nou impuls pentru locuri de muncă, investiții și creștere: promovarea prosperității dincolo de granițele Uniunii Europene”

               Principalele domenii de activitate ale DG ECFIN în acest sector sunt următoarele:

               1. Sprijinirea implementării politicii europene de vecinătate prin aprofundarea analizei economice și consolidarea dialogului și a consultării asupra aspectelor economice ale planurilor de acțiune.

               2. Dezvoltarea, monitorizarea și implementarea asistenței macrofinanciare pentru țările terțe partenere, în cooperare cu instituțiile financiare internaționale relevante.

               1.4.2.Obiectiv(e) specific(e) și activitatea (activitățile) ABM/ABB în cauză

               Obiectivul specific nr. 1: „Promovarea prosperității dincolo de granițele Uniunii Europene: sprijinirea stabilității macrofinanciare și promovarea reformelor de stimulare a creșterii în afara UE, inclusiv prin dialoguri economice periodice cu principalii parteneri și prin acordarea de asistență macrofinanciară”

               Activitatea (activitățile) ABM/ABB în cauză Afaceri economice și financiare internaționale

               1.4.3.Rezultatul (rezultatele) și impactul preconizate

               Asistența propusă constă într-un împrumut al UE în valoare de 200 de milioane EUR pentru Regatul Hașemit al Iordaniei („Iordania”), cu scopul de a contribui la ameliorarea situației balanței de plăți a țării. Asistența, care urmează să fie plătită în două tranșe, va ajuta această țară să reducă dificultățile economice și sociale cu care se confruntă ca urmare a instabilității regionale și a găzduirii refugiaților sirieni. Ea va promova, de asemenea, reforme structurale destinate să sporească creșterea economică sustenabilă, să reducă vulnerabilitățile macroeconomice și să îmbunătățească gestionarea finanțelor publice.

               1.4.4.Indicatori de rezultat și de impact

               Autoritățile vor trebui să transmită periodic serviciilor Comisiei rapoarte cu privire la o serie de indicatori și să furnizeze un raport complet asupra îndeplinirii condițiilor de politică convenite înainte de plata celei de-a doua tranșe a asistenței.

               Serviciile Comisiei vor continua să monitorizeze gestionarea finanțelor publice, în urma evaluării operaționale a circuitelor financiare și a procedurilor administrative din Iordania care va fi realizată pentru pregătirea acestei operațiuni. Delegația UE în Iordania va prezenta, de asemenea, rapoarte periodice pe teme relevante pentru monitorizarea asistenței. Serviciile Comisiei vor rămâne în contact permanent cu FMI și cu Banca Mondială, pentru a beneficia de informațiile desprinse din activitățile curente ale acestora în Iordania.

               Propunerea de decizie prevede un raport anual către Consiliu și Parlamentul European, care să cuprindă o evaluare a implementării acestei operațiuni. În termen de doi ani de la expirarea perioadei de punere în aplicare, se va efectua o evaluare ex post independentă a asistenței.

               1.5.Motivele propunerii/inițiativei

               1.5.1.Cerință (cerințe) de îndeplinit pe termen scurt sau lung

               Acordarea asistenței va fi condiționată de realizarea unor progrese satisfăcătoare în implementarea unui program economic viitor convenit între Iordania și FMI, care se preconizează că va fi instituit în al doilea semestru al anului 2016. În plus, Comisia convine cu autoritățile iordaniene cu privire la o serie de condiții de politică specifice, enumerate în cadrul unui memorandum de înțelegere, care trebuie îndeplinite înainte de eliberarea celei de-a doua tranșe de către Comisie.

               1.5.2.Valoarea adăugată a implicării UE

               Sprijinind această țară să depășească șocul economic cauzat de instabilitatea regională și de fluxul de refugiați sirieni, AMF propusă va contribui la promovarea stabilității macroeconomice, a reformelor economice și a progreselor politice ale țării. Venind în completarea resurselor puse la dispoziție de instituțiile financiare internaționale, de UE și de alți donatori, asistența va contribui la eficiența globală a pachetului de sprijin financiar furnizat de comunitatea internațională a donatorilor.

               De asemenea, programul propus va consolida angajamentul guvernului în favoarea reformei și aspirațiile sale către o relație mai apropiată cu UE. Acest rezultat va fi atins, printre altele, prin impunerea unor condiții adecvate pentru plata asistenței. Într-un context mai larg, programul va transmite celorlalte țări din regiune un semnal al disponibilității UE de a continua să sprijine statele care se angajează în mod clar pe calea reformelor politice în perioade de dificultăți economice.

               1.5.3.Învățăminte desprinse din experiențe anterioare similare

               Din 2004, au fost efectuate în total șaisprezece evaluări ex post ale operațiunilor de asistență macrofinanciară. Aceste evaluări concluzionează că operațiunile de asistență macrofinanciară contribuie, deși uneori modest și indirect, la îmbunătățirea sustenabilității externe, la stabilitatea macroeconomică și la realizarea reformelor structurale în țara beneficiară. În majoritatea cazurilor, operațiunile de asistență macrofinanciară au avut un efect pozitiv asupra balanței de plăți a țării beneficiare și au contribuit la relaxarea constrângerilor bugetare ale acesteia. De asemenea, aceste operațiuni au condus la o creștere economică ceva mai însemnată.

               1.5.4.Compatibilitatea și posibila sinergie cu alte instrumente corespunzătoare

               UE se numără printre principalii donatori ai Iordaniei. Asistența financiară angajată pentru Iordania în cadrul Instrumentului european de vecinătate și parteneriat (IEVP) pentru perioada 2007-2013 s-a ridicat la 589 de milioane EUR. Această sumă include o finanțare suplimentară acordată prin programul SPRING bazat pe stimulente. Pentru perioada 2014-2017, în cadrul Instrumentului european de vecinătate (IEV), asistența acordată de UE Iordaniei poate varia între un minim de 312 milioane EUR și o sumă maximă de 382 de milioane EUR. Iordania va beneficia de Fondul fiduciar regional al UE, „Fondul Madad”, înființat în decembrie 2014 pentru a sprijini Siria și țările vecine, printre care Iordania. O primă serie de programe în valoare de 41 de milioane EUR finanțate prin Fondul Madad au fost aprobate în mai 2015. Aceste fonduri au fost completate prin finanțări din alte instrumente ale UE, cum ar fi Facilitatea de investiții pentru vecinătate (FIV). Pe lângă programele de cooperare bilaterală, Iordania beneficiază, totodată, de diverse programe regionale, în special în domeniile statului de drept și al justiției, al protecției mediului și al protecției climei, al migrației și al culturii și tineretului. Iordania participă, de asemenea, la inițiative deschise tuturor țărilor partenere în cadrul politicii de vecinătate, cum ar fi: programul Erasmus +, care favorizează mobilitatea și cooperarea cu UE în domeniul învățământului superior, TAIEX și SIGMA. În plus, Iordania este eligibilă pentru fonduri suplimentare în cadrul mai multor programe și instrumente tematice ale UE, inclusiv Instrumentul european pentru democrație și drepturile omului (IEDDO), programul pentru actorii nestatali și autoritățile locale și programul pentru migrație și azil. Din 2011, Banca Europeană de Investiții sprijină Iordania cu împrumuturi contractate în valoare totală de 264,9 milioane EUR, dintre care 115,9 milioane EUR în 2015. În fine, MFA-I în valoare de 180 de milioane EUR aprobat în 2013 a fost pusă în aplicare în mod satisfăcător și plătită integral în 2015.

               Principala valoare adăugată a AMF comparativ cu alte instrumente ale UE ar fi contribuția la crearea unui cadru macroeconomic stabil, inclusiv prin promovarea unei balanțe de plăți și a unei situații bugetare sustenabile, precum și a unui cadru adecvat pentru reformele structurale. Asistența macrofinanciară nu constituie un sprijin financiar regulat și nu este destinată să sprijine dezvoltarea economică și socială a țărilor beneficiare. Aceasta trebuie întreruptă de îndată ce situația financiară externă a țării revine pe calea sustenabilității. Ulterior, pot fi utilizate instrumentele de cooperare obișnuite ale UE.

               AMF este totodată concepută pentru a veni în completarea intervențiilor instituțiilor financiare internaționale, în special programul de ajustare și de reformă care va fi sprijinit de mecanismul de finanțare extinsă al FMI și de împrumutul pentru politicile de dezvoltare acordat de Banca Mondială.

               1.6.Durata și impactul financiar

               X Propunere/inițiativă pe durată determinată

               X Propunere/inițiativă în vigoare pentru o perioadă de 2 ani și jumătate de la intrarea în vigoare a memorandumului de înțelegere, așa cum se prevede la articolul 1 alineatul (4) din decizie

               X Se preconizează că impactul financiar se va produce în perioada 2016-2019

               1.7.Modul (modurile) de gestionare preconizat(e)
                  13

               X Gestiune directă asigurată de Comisie

               2.MĂSURI DE GESTIONARE

               2.1.Dispoziții în materie de monitorizare și de raportare

               Asistența are caracter macroeconomic și va fi concepută să fie compatibilă cu viitorul program economic sprijinit de FMI. Serviciile Comisiei vor monitoriza acțiunea pe baza progreselor înregistrate în implementarea programului FMI și a măsurilor de reformă concrete care urmează a fi convenite cu autoritățile iordaniene într-un memorandum de înțelegere (a se vedea și punctul 1.4.4).

               2.2.Sistemul de gestiune și de control

               2.2.1.Riscul (riscurile) identificat(e)

               În ceea ce privește operațiunea de acordare a asistenței macrofinanciare propuse, există riscuri fiduciare, riscuri legate de politicile aplicate și riscuri legate de situația politică în general.

               Există riscul ca asistența macrofinanciară, care nu este dedicată unor cheltuieli specifice, să fie utilizată în mod fraudulos. În general, acest risc este legat de factori cum ar fi calitatea sistemelor de gestionare din cadrul băncii centrale și al ministerului de finanțe și de adecvarea capacităților de audit intern și extern.

               Un alt risc important pentru operațiune decurge din nesiguranța economică și politică regională, în special din Siria și Irak, care are implicații directe asupra economiei Iordaniei. Pe plan intern, riscul principal este legat de dificultățile procesului de reformă economică și de vulnerabilitățile macroeconomice existente, inclusiv implicațiile fiscale ale fluxului de refugiați sirieni.

               De asemenea, Iordania rămâne vulnerabilă în fața unor noi posibile întreruperi ale aprovizionării cu gaze naturale importate din Egipt. În cele din urmă, există riscuri care derivă dintr-o posibilă deteriorare a mediului economic european și mondial și dintr-o creștere a prețurilor la energie și la alimente la nivel internațional.

               2.2.2.Metoda (metodele) de control preconizată(e)

               Asistența macrofinanciară va face obiectul procedurilor de verificare, control și audit aflate în sarcina Comisiei, inclusiv a Oficiului de Luptă Antifraudă (OLAF), și a Curții de Conturi Europene.

               2.2.3.Costurile și beneficiile controalelor și rata probabilă de neconformitate

               Costurile de bază pentru Comisie legate de metodele de verificare și control, precum și costul evaluării operaționale a circuitelor financiare și administrative efectuate înainte de operațiune, sunt descrise în tabelul 3.2.1. În plus, există costuri pentru Curtea de Conturi Europeană și costuri legate de eventualele intervenții ale OLAF. Evaluarea operațională ajută nu numai la evaluarea riscurilor utilizării abuzive a fondurilor, ci, în plus, furnizează informații utile asupra reformelor necesare în domeniul gestionării finanțelor publice, care pot fi reflectate în condițiile de politică aferente operațiunii. În ceea ce privește rata probabilă de nerespectare, riscul aferent (sub forma nerambursării împrumutului sau a utilizării abuzive a fondurilor) este considerat a fi scăzut, pe baza experienței cu instrumentul de asistență macrofinanciară de la crearea sa.

               2.3.Măsuri de prevenire a fraudelor și a neregulilor

               Pentru a atenua riscurile de utilizare frauduloasă se vor lua mai multe măsuri:

               În primul rând, temeiul juridic propus pentru asistența macrofinanciară acordată Iordaniei include o dispoziție privind măsurile de prevenire a fraudei. Aceste măsuri vor fi detaliate în acordul de împrumut și vor prevedea o serie de dispoziții privind inspecțiile, prevenirea fraudei, auditurile, precum și recuperarea fondurilor în caz de fraudă sau de corupție. Se mai preconizează că programul de asistență va include o serie de condiții de politică specifice, în special în domeniul gestionării finanțelor publice, care vor viza sporirea eficienței, a transparenței și a responsabilității.

               În al doilea rând, înainte să se ajungă la un acord privind memorandumul de înțelegere, serviciile Comisiei, cu sprijinul experților externi autorizați în mod corespunzător, vor efectua o nouă evaluare operațională a circuitelor financiare și a procedurilor administrative la ministerul de finanțe și la Banca Centrală a Iordaniei, în vederea îndeplinirii cerințelor Regulamentului financiar aplicabile bugetului general al Uniunii. Această evaluare va stabili dacă cadrul pentru buna gestionare financiară a asistenței macrofinanciare este suficient de eficace în Iordania, prin abordarea unor domenii cum ar fi structura și organizarea gestionării, gestionarea și controlul fondurilor, securitatea sistemelor IT, capacitatea de audit intern și extern, precum și independența băncii centrale. În lumina acestei evaluări, ar putea fi introduse, în acord cu autoritățile naționale, mecanisme specifice aplicabile gestionării fondurilor de către beneficiari. De asemenea, asistența va fi plătită într-un un cont special la Banca Centrală a Iordaniei.

               În fine, asistența va face obiectul procedurilor de verificare, control și audit aflate în sarcina Comisiei, cu sprijinul Oficiului de Luptă Antifraudă (OLAF) și al Curții de Conturi Europene.

               3.IMPACTUL FINANCIAR ESTIMAT AL PROPUNERII/INIȚIATIVEI

               3.1.Rubrica (rubricile) din cadrul financiar multianual și linia (liniile) bugetară(e) de cheltuieli afectată(e)

               Linii bugetare existente

               01 03 02 – Asistență macrofinanciară

               01 03 06 – Provizionarea Fondului de garantare

               În ordinea rubricilor din cadrul financiar multianual și a liniilor bugetare.

                        Rubrica din cadrul financiar multianual

                        Linia bugetară

                        Tipul
                        cheltuielilor

                        Contribuție

                        Număr
                           [Rubrica…...….]

                        Dif./ Nedif.
                        (
                           14
                        )

                        Țări AELS
                           15

                        Țări candidate
                           16

                        Țări terțe

                        În sensul articolului 18 alineatul (1) litera (aa) din Regulamentul financiar

                        4

                        01 03 02

                        Asistență macrofinanciară

                        Dif.

                        NU

                        NU

                        NU

                        NU

                        4

                        01 03 06

                        Provizionarea Fondului de garantare

                        Dif.

                        NU

                        NU

                        NU

                        NU

               01 03 06 – Garanția Uniunii Europene pentru împrumuturile UE destinate asistenței macrofinanciare pentru țări terțe. Fondul de garantare pentru acțiuni externe trebuie să fie provizionat în conformitate cu Regulamentul privind fondul
                  17
               . Conform acestui regulament, împrumuturile se bazează pe suma datorată la sfârșitul anului. Fondul de garantare trebuie să fie provizionat utilizându-se fondurile aferente liniei bugetare 01 03 06 („Provizionarea Fondului de garantare”), la o rată de 9% din totalul pasivelor. Suma provizionului se calculează la începutul anului „n” ca diferența dintre suma țintă și activele nete ale fondului la finalul anului „n-1”. Această sumă a provizionului este introdusă în anul „n” în proiectul de buget pentru anul „n+1” și este plătită efectiv într-o singură tranzacție la începutul anului „n+1” din linia bugetară „Provizionarea Fondului de garantare” (linia bugetară 01 03 06). Prin urmare, un procent de 9% (maximum 18 milioane EUR) din suma plătită efectiv se va lua în considerare în suma țintă la sfârșitul anului „n-1” pentru calcularea provizionării fondului.

               Noi linii bugetare a căror creare se solicită: nu este cazul.

               3.2.Impactul estimat asupra cheltuielilor

               3.2.1.Sinteza impactului estimat asupra cheltuielilor

               milioane EUR (cu trei zecimale)

                        Rubrica din cadrul financiar multianual:

                        4

                        DG: ECFIN

                        Anul
                        2016
                           18

                        Anul
                        2017

                        Anul
                        2018

                        Anul
                        2019

                        TOTAL

                        • Credite operaționale

                        Linia bugetară 01 03 06 Provizionarea Fondului de garantare

                        Angajamente

                        (1a)

                        9

                        9

                        18

                        Plăți

                        (2a)

                        9

                        9

                        18

                        Credite cu caracter administrativ finanțate din bugetul anumitor programe
                           19

                        (evaluare operațională și evaluare ex post)

                        Linia bugetară 01 03 02

                        Angajamente

                        (3)

                        0,10

                        0,15

                        0,25

                        Plăți

                        (3a)

                        0,10

                        0,15

                        0,25

                        TOTAL credite
                        pentru DG ECFIN

                        Angajamente

                        =1+1a +3

                        0,10

                        9

                        9,15

                        18,25

                        Plăți

                        =2+2a

                        +3

                        0,10

                        9

                        9,15

                        18,25

                        • TOTAL credite operaționale

                        Angajamente

                        (4)

                        9

                        9

                        18,00

                        Plăți

                        (5)

                        9

                        9

                        18,00

                        TOTAL credite cu caracter administrativ finanțate din bugetul anumitor programe

                        (6)

                        0,10

                        0,15

                        0,25

                        TOTAL credite
                           la RUBRICA 4
                        din cadrul financiar multianual

                        Angajamente

                        =4+ 6

                        0,10

                        9

                        9,15

                        18,25

                        Plăți

                        =5+ 6

                        0,10

                        9

                        9,15

                        18,25

               În cazul în care propunerea/inițiativa afectează mai multe rubrici:

               milioane EUR (cu trei zecimale)

                        Rubrica din cadrul financiar multianual:

                        5

                        „Cheltuieli administrative”

                        Anul
                        2016

                        Anul
                        2017

                        Anul
                        2018

                        Anul
                        2019

                        TOTAL

                        DG: ECFIN

                        • Resurse umane

                        0,039

                        0,029

                        0,021

                        0,016

                        0,105

                        • Alte cheltuieli administrative

                        0,025

                        0,015

                        0,040

                        TOTAL DG ECFIN

                        Credite

                        0,064

                        0,044

                        0,021

                        0,016

                        0,145

                        TOTAL credite
                           pentru RUBRICA 5
                        din cadrul financiar multianual

                        (Total angajamente = Total plăți)

                        0,064

                        0,044

                        0,021

                        0,016

                        0,145

               milioane EUR (cu trei zecimale)

                        Anul
                        2016
                           20

                        Anul
                        2017

                        Anul
                        2018

                        Anul
                        2019

                        TOTAL

                        TOTAL credite
                           la RUBRICILE 1-5
                        din cadrul financiar multianual

                        Angajamente

                        0,164

                        0,044

                        9,021

                        9,166

                        18,395

                        Plăți

                        0,164

                        0,044

                        9,021

                        9,166

                        18,395

               3.2.2.Impactul estimat asupra creditelor operaționale

               –◻
                     Propunerea/inițiativa nu implică utilizarea de credite operaționale

               –X
                     Propunerea/inițiativa implică utilizarea de credite operaționale, conform explicațiilor de mai jos:

               Credite de angajament în milioane EUR (cu trei zecimale)

                        A se indica obiectivele și realizările

                        ⇩

                        Anul
                        2016

                        Anul
                        2017

                        Anul
                        2018

                        Anul
                        209

                        TOTAL

                        Tip
                           21

                        Număr

                        Costuri

                        Număr

                        Costuri

                        Număr

                        Costuri

                        Număr

                        Costuri

                        Număr total

                        Costuri totale

                        OBIECTIVUL SPECIFIC NR. 3
                           22

                        - Realizarea 1

                        Evaluare operațională

                        1

                        0,10

                        1

                        0,10

                        - Realizarea 2

                        Evaluare ex post

                        1

                        0,15

                        1

                        0,15

                        - Realizarea 3

                        Provizionarea Fondului de garantare

                        1

                        9

                        1

                        9

                        2

                        18

                        Subtotal pentru obiectivul specific nr. 1

                        1

                        0,10

                        1

                        9

                        2

                        9,15

                        4

                        18,25

                        COSTURI TOTALE

                        1

                        0,10

                        1

                        9

                        2

                        9,15

                        4

                        18,25

               3.2.3.Impactul estimat asupra creditelor cu caracter administrativ

               3.2.3.1.Sinteză

               –◻
                     Propunerea/inițiativa nu implică utilizarea de credite cu caracter administrativ

               –X Propunerea/inițiativa implică utilizarea de credite cu caracter administrativ, conform explicațiilor de mai jos:

               milioane EUR (cu trei zecimale)

                        Anul
                        2016
                           23

                        Anul
                        2017

                        Anul
                        2018

                        Anul
                        2019

                        A se introduce atâția ani câți sunt considerați necesari pentru a reflecta durata impactului (cf. punctul 1.6)

                        TOTAL

                        RUBRICA 5
                           din cadrul financiar multianual

                        Resurse umane

                        0,039

                        0,029

                        0,021

                        0,016

                        0,105

                        Alte cheltuieli administrative

                        0,025

                        0,015

                        0,040

                        Subtotal RUBRICA 5
                           din cadrul financiar multianual

                        0,064

                        0,044

                        0,021

                        0,016

                        0,145

                        În afara RUBRICII 5
                           24
                         din cadrul financiar multianual

                        Resurse umane

                        Alte cheltuieli
                           cu caracter administrativ

                        Subtotal
                           în afara RUBRICII 5
                           din cadrul financiar multianual

                        TOTAL

                        0,064

                        0,044

                        0,021

                        0,016

                        0,145

               Necesarul de credite administrative va fi acoperit de creditele Direcției Generale care sunt deja alocate pentru gestionarea acțiunii și/sau realocate intern în cadrul Direcției Generale, completate, după caz, prin resurse suplimentare ce ar putea fi alocate Direcției Generale care gestionează acțiunea în cadrul procedurii de alocare anuală și în lumina constrângerilor bugetare.

               3.2.3.2. Necesarul de resurse umane estimat

               –◻
                     Propunerea/inițiativa nu implică utilizarea de resurse umane.

               –X Propunerea/inițiativa implică utilizarea de resurse umane, conform explicațiilor de mai jos:

               Estimări în echivalent normă întreagă

                        Anul
                        2016

                        Anul
                        2017

                        Anul 2018

                        Anul 2019

                        A se introduce atâția ani câți sunt considerați necesari pentru a reflecta durata impactului (cf. punctul 1.6)

                        • Posturi din schema de personal (funcționari și agenți temporari)

                        01 01 01 01 (la sediu și în birourile de reprezentare ale Comisiei)

                        0,19

                        0,13

                        0,09

                        0,06

                        XX 01 01 02 (în delegații)

                        XX 01 05 01 (cercetare indirectă)

                        10 01 05 01 (cercetare directă)

                        • Personal extern (în echivalent normă întreagă: ENI)
                           25

                        XX 01 02 01 (AC, INT, END din „pachetul global”)

                        0,20

                        0,16

                        0,12

                        0,10

                        XX 01 02 02 (AC, INT, JED, AL și END în delegații)

                        XX 01 04 yy
                           26

                        - la sediu

                        - în delegații

                        XX 01 05 02 (AC, END, INT - cercetare indirectă)

                        10 01 05 02 (AC, END, INT- cercetare directă)

                        Alte linii bugetare (a se preciza)

                        TOTAL

                        0,39

                        0,29

                        0,21

                        0,16

               XX este domeniul de politică sau titlul din buget în cauză.

               Necesarul de resurse umane va fi asigurat din efectivele de personal ale Direcției Generale în cauză alocate deja pentru gestionarea acțiunii și/sau realocate intern în cadrul Direcției Generale, completate, după caz, prin resurse suplimentare ce ar putea fi alocate Direcției Generale care gestionează acțiunea în cadrul procedurii de alocare anuală și în lumina constrângerilor bugetare.

               Costul personalului necesar este estimat pe baza a 30% din cheltuielile anuale pentru un funcționar cu gradul AD5-AD12.

               Descrierea sarcinilor care trebuie efectuate:

                        Funcționari și personal temporar

                        Șef de unitate: Supraveghează și gestionează operațiunea, convin asupra rapoartelor de evaluare din cadrul acordului de împrumut, conduc misiuni și evaluează progresele înregistrate în ceea ce privește respectarea condițiilor.

                        Birou: Pregătirea memorandumului de înțelegere și a acordului de împrumut, relaționarea cu autoritățile și cu IFI, relaționarea cu experții externi pentru evaluarea operațională și evaluarea ex post, desfășurarea de misiuni de evaluare și pregătirea de rapoarte ale serviciilor Comisiei, elaborarea de proceduri ale Comisiei în legătură cu gestionarea asistenței.

                        Personal extern

                        Nu este cazul

               3.2.4.Compatibilitatea cu actualul cadru financiar multianual

               –X Propunerea/inițiativa este compatibilă cu cadrul financiar multianual actual.

               3.2.5.Contribuția terților

               –X Propunerea/inițiativa nu prevede cofinanțare din partea terților.

               3.3.Impactul estimat asupra veniturilor

               X
                     Propunerea/inițiativa nu are impact financiar asupra veniturilor.

                     (1)
                  În această scrisoare, autoritățile au solicitat o nouă asistență macrofinanciară în valoare de 350 de milioane EUR.

                     (2)
                  Decizia nr. 1351/2013/UE a Parlamentului European și a Consiliului din 11 decembrie 2013 privind acordarea de asistență macrofinanciară pentru Regatul Hașemit al Iordaniei (JO L 341, 18.12.2013, p. 4).

                     (3)
                  Decizia nr. 1351/2013/UE a Parlamentului European și a Consiliului din 11 decembrie 2013 privind acordarea de asistență macrofinanciară pentru Regatul Hașemit al Iordaniei (JO L 341, 18.12.2013, p. 4).

                     (4)
                  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).

                     (5)
                  Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (JO L 201, 3.8.2010, p. 30).

                     (6)
                  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).

                     (7)
                  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

                     (8)
                  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 privind normele financiare aplicabile bugetului general al Uniunii (JO L 362, 31.12.2012, p. 1).

                     (9)
                  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, 23.12.1995, p. 1).

                     (10)
                  Regulamentul (CE, Euratom) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (JO L 292, 15.11.1996, p. 2).

                     (11)
                  Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (JO L 248, 18.9.2013, p. 1).

                     (12)
                  ABM (activity based management): gestiune pe activități – ABB (activity based budgeting): întocmirea bugetului pe activități.

                     (13)
                  Explicațiile privind modurile de gestionare și trimiterile la Regulamentul financiar sunt disponibile pe site-ul BudgWeb:

                     http://www.cc.cec/budg/man/budgmanag/budgmanag_en.html

                     (14)
                  Dif. = credite diferențiate / Nedif. = credite nediferențiate.

                     (15)
                  AELS: Asociația Europeană a Liberului Schimb.

                     (16)
                  Țările candidate și, după caz, țările potențial candidate din Balcanii de Vest.

                     (17)
                  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe, JO L 145, 10.6.2009, p. 10.

                     (18)
                  Anul în care începe punerea în aplicare a propunerii/inițiativei.

                     (19)
                  Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (inclusiv liniile de sprijin administrativ, fostele linii „BA”), cercetare indirectă și cercetare directă.

                     (20)
                  Anul în care începe punerea în aplicare a propunerii.

                     (21)
                  Realizările se referă la produsele și serviciile care vor fi furnizate (de ex.: numărul de schimburi de studenți finanțate, numărul de km de străzi construiți etc.).

                     (22)
                  Conform descrierii de la punctul 1.4.2. „Obiectiv(e) specific(e)…”

                     (23)
                  Anul în care începe punerea în aplicare a propunerii/inițiativei.

                     (24)
                  Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

                     (25)
                  AC= agent contractual; AL = agent local; END = expert național detașat; INT = personal pus la dispoziție de agenții de muncă temporară („Intérimaire”); JED = „Jeune Expert en Délégation” (expert tânăr în delegații).

                     (26)
                  Subplafonul pentru personal extern acoperit din creditele operaționale (fostele linii „BA”).